এই কল্পিত কেচ্ছা ক্রমশই ডালপালা ছড়াচ্ছে-যার আরেকটি নজির, একটি অনলাইন নিউজসার্ভিসে কলামিস্ট শফিক রেহমানও এই কেচ্ছা নিয়ে মুখ খুলেছেন। সব শিয়ালের এক রা-শফিক রেহমানই বা তার বাইরে যাবেন কেন? তিনি আরও একধাপ এগিয়ে হিলারী ক্লিনটন কী ভাষায় কথা বলেন, কোন ব্যাকরণে কথা বলেন ইত্যাদি দিকগুলি টেনে এনে আমাদের বুঝানোর চেষ্টা করেছেন, এরকম কথোপকথন সত্যিই ঘটেছে। শুরুতেই বলেছি, এই কেচ্ছা যিনি ফেঁদেছেন তিনি অনেক বুদ্ধি খরচ করেই ফেঁদেছেন-শফিক রেহমানের লেখাটি থেকে এখন আমরা বুঝতে পারছি, বুদ্ধিদাতারা কত উচ্চমার্গীয়, কল্পিত গল্পের উৎস কোনখানে। ফেইসবুকের সেই হিডেন ট্রুথ সম্ভবত আমেরিকায় থাকেন, হিলারী ক্লিনটন শেখ হাসিনার সঙ্গে কথা বলার কত ঘন্টা পরে তিনি ফেইসবুকে তার কেচ্ছা আপলোড করেছেন, তাও শফিক রেহমান হিশেব করে বের করেছেন, অথবা হিশেব তার আগে থেকেই জানা ছিল। যেটা শফিক রেহমান এখনও বুঝাতে পারছেন না, খোদ হিলারী ক্লিনটনের টেলিফোনের কাছে এমন কে বসে ছিল, যার রেকর্ডকৃত কথোপকথন এত দ্রুত প্রকাশ করে দেয়ার ইচ্ছে হলো, কোন আমেরিকানের বাংলাদেশের জন্যে এত মায়া যে সঙ্গে সঙ্গে সেই কথোপকথন ফাঁস করে দিলো। আশা করছি, আগামী লেখায় শফিক রেহমান আমাদের সেই গল্পও শোনাবেন এবং যুদ্ধাপরাধীদের বিচার যে কোনও কালেই হবে না, বাংলাদেশের বিভিন্ন নির্বাচন যে আমেরিকা আর ভারত বসে বসে ঠিক করে দেবে তাও আবার প্রমাণ করবেন। বিএনপি এবং জামায়াতে ইসলামী খুব সহজেই যুদ্ধাপরাধীদের বিরুদ্ধে নিজেদের অবস্থান পরিষ্কার করতে পারত। কিন্তু দুঃখজনক হলেও সত্য, সেটি না করে তারা চাইছে, প্রজন্মান্তরে যুদ্ধাপরাধীদের অপরাধ-চেতনা ক্রমপ্রসারিত করতে। আর তারই অংশ হিসেবে একেকবার একেক মিথ্যার জন্ম দিয়ে চলেছে। তারা একেকবেলা একেকরকম মিথ্যার রান্নাবান্না শুরু করেছেন, কিন্তু কোনও রান্নাই যুৎসই হচ্ছে না, কোনও রান্নাই মানুষকে প্রলুব্ধ করতে পারছে না-বরং নিজেদের রান্না করা মিথ্যা যে কত সুস্বাদু তা প্রমাণ করার জন্যে নিজেরাই তা বার বার খাচ্ছেন, তিনবেলার বদলে চার বেলা খাচ্ছেন, খেয়েদেয়ে অসুস্থ হয়ে পড়ছেন। মিথ্যার জালে তারা নিজেরাই জড়িয়ে পড়ছেন, অচল ও অথর্ব হয়ে পড়ছেন।